  Майя Бывальцева Улосвыллэн тӧроез Александр Бречалов пыӵал тӥрлык кылдытӥсьлы но самодеятельной крезьгурчилы «Удмурт Элькунлэн дано кунмуртэз» ним сётон сярысь косэтъёс кинюртӥз. Ужкагазъёс элькунлэн нимлыко сайтаз шараямын. Удмуртиысь мерлык но экономика удысъёсты азинтонын трос тыршемзы понна дано ним сётэмын Ижысь механикая заводысь валтӥсь инженер-конструкторлы Владимир Ярыгинлы но сюрслэсь трос удмурт кырӟанъёс гожтэм самодеятельной крезьгурчилы, Россиысь но Удмуртиысь лулчеберет удысысь дано ужасьлы Пантелей Кузнецовлы Со сяна, улосвыл тӧролэн косэтэзъя элькунысь 26 адями Удмуртилэсь кун премизэ басьтоз. Тодос но технологиос удысын премиос сётозы Ижысь «Аксион-холдинг» мотозаводын, Механикая Чупчи заводын, «Калашников» концернын, «Ижсталь» заводын ужасьёс. Искусство, литература но дышетон удысын кун премилэн лауреатъёсыз луизы Удмуртиысь Йӧскалык лыдӟетъюртын ужасьёс, соос пӧлын трос аръёс ӵоже шаертодонъя но финн-угор литературая ёзэтэн кивалтӥсь, али «Книжная палата» ёзэтысь валтӥсь библиотекарь Надежда Лимонова. Озьы ик Удмуртилэсь кун премизэ басьтоз Ижысь пыӵал тӥрлык лэсьтӥсьёс сярысь кӧня ке книгаос поттӥсь, истори тодосъя доктор, Удмурт кун университетысь профессор Евгений Шумилов.  Тегъёс: Мерлык Удмуртия премия кырӟан данокунмурт АлександрБречалов  